Informácia o priebehu a výsledkoch
52. zasadnutia generálnej konferencie
Medzinárodnej agentúry pre atómovú energiu vo Viedni

V dňoch 29. septembra – 5. októbra 2008 sa vo Viedni uskutočnilo 52. zasadnutie generálnej konferencie (ďalej len konferencia) Medzinárodnej agentúry pre atómovú energiu (ďalej len MAAE). Zo 144 členských krajín MAAE sa konferencie zúčastnili delegácie 135 členských krajín. Okrem toho sa na konferencii zúčastnilo 5 nečlenských krajín, pozorovatelia z Palestíny, 1  špecializovaná agentúra OSN (UNIDO), 12 medzivládnych organizácií a 21 mimovládnych organizácií. 

Slovenskú delegáciu na zasadnutí viedla predsedníčka Úradu jadrového dozoru Slovenskej republiky Marta Žiaková. Členmi slovenskej delegácie boli zástupcovia Ministerstva zahraničných vecí SR, Ministerstva hospodárstva SR, Ministerstva životného prostredia SR a Úradu jadrového dozoru SR.
 
	V rámci 24 bodového programu boli prerokované nasledovné okruhy: 
-         výška príspevkov do Fondu technickej spolupráce,
-         záverečný účet MAAE za rok 2007,
-         návrh rozpočtu MAAE na rok 2009,
-         výška finančného príspevku členských štátov MAAE do riadneho rozpočtu,
-       opatrenia na posilnenie medzinárodnej spolupráce v jadrovej a radiačnej bezpečnosti, bezpečnosti pri preprave rádioaktívnych materiálov a bezpečnosti pri nakladaní s rádioaktívnymi odpadmi,
-    jadrová bezpečnosť – opatrenia na ochranu pred jadrovým terorizmom,
-    posilnenie aktivít organizácie v oblasti technickej spolupráce,
-    posilnenie aktivít MAAE v oblasti vedy,  technológie a ich aplikácií,
- posilnenie systému záruk (kontroly využívania jadrových materiálov) a aplikácia  modelového dodatkového protokolu,
-  uplatňovanie systému záruk v Kórejskej ľudovodemokratickej republike a na Blízkom východe,
-    úprava článku XIV.A  Štatútu MAAE.

Rokovalo sa v pléne, vo všeobecnom výbore a v plenárnom výbore, v ktorom sa prerokovávali návrhy všetkých textov rezolúcií s výnimkou plenárnych rezolúcií, ktoré sa týkali aplikácie bezpečnostných záruk MAAE na Blízkom východe a aplikácie bezpečnostných záruk v KĽDR. Konferencia  schválila za členov MAAE 3 nové krajiny – Lesotho, Omán, Papua-Nová Guinea. Prezidentom konferencie bol aklamáciou zvolený p. Gianni Ghisi, guvernér a stály predstaviteľ Talianska pri medzinárodných organizáciách vo Viedni.  

	Po zvolení funkcionárov MAAE vystúpil Sergio de Queiroz Duarte, námestník generálneho tajomníka OSN pre odzbrojenie s posolstvom generálneho tajomníka OSN. Mohamed ElBaradei, generálny riaditeľ MAAE, vo svojom vystúpení podčiarkol dôležitosť spolupráce MAAE a FAO pri riešení problému chudoby a hladu vo svete. MAAE je za pokračovanie spolupráce s FAO, ktorá prispieva k riešeniu tohto problému (využívanie jadrových techník na zvýšenie odolnosti obilnín voči chorobám, v boji so škodcami  a chorobami zvierat a pod.). Čo sa týka jadrovej energie, v súčasnosti je vo svete 439 jadrových reaktorov, ktoré sú v prevádzke v 30 krajinách. V súčasnosti sa stavia 36 nových jadrových elektrární. Na druhej strane, nakladanie s vyhoretým palivom a uloženie vysokorádioaktívneho odpadu predstavuje jednu z hlavných výziev pre jadrový priemysel. Do času, kým sa vytvoria hlbinné geologické úložiská, všeobecným trendom je využitie povrchových dočasných úložísk. Čo sa týka zárukového systému (kontroly jadrových materiálov), M. ElBaradei vyzval všetky štáty, ktoré tak zatiaľ neurobili, aby bez  meškania zabezpečili vstúpenie do platnosti ich plnorozsahových zárukových dohôd a dodatkových protokolov k týmto dohodám. 
V súvislosti s uplatňovaním záruk v KĽDR generálny riaditeľ MAAE vyjadril nádej, že KĽDR sa vráti k Zmluve o nešírení jadrových zbraní čo najskôr a že MAAE bude môcť obnoviť komplexné monitorovanie bezpečnostných záruk v tejto krajine. 
Vo vzťahu k Iránu M. ElBaradei konštatoval, že nedošlo k pokroku, čo sa týka otázky neprítomnosti nedeklarovaného jadrového materiálu a aktivít v Iráne. Vyzval Irán, aby prijal opatrenia  transparentnosti vrátane dodatkového protokolu na vytvorenie dôvery o výlučne mierovom zameraní svojho jadrového programu. 
Na druhej strane generálny riaditeľ konštatoval, že Líbya prijala opatrenia na neobmedzený a rýchly prístup MAAE na miesta, k informáciám a k osobám, o ktoré mala agentúra záujem. MAAE nenašla v Líbyi žiadne známky činností vzťahujúcich sa na vývoj jadrových zbraní.  M. ElBaradei uviedol, že v uplynulom období sa nedosiahol pokrok v konzultáciách so štátmi Blízkeho a  Stredného východu o uplatňovaní záruk pre všetky jadrové aktivity v regióne ako nevyhnutnom kroku pre vytvorenie oblasti bez jadrových zbraní. 
V oblasti zvyšovania jadrovej bezpečnosti M. ElBaradei vyzdvihol vytvorenie Medzinárodného centra pre seizmickú bezpečnosť, ktoré sústredí expertné znalosti a bude nápomocné prevádzkovateľom a dozorným orgánom jadrových zariadení pri riešení otázok bezpečnosti pri seizmických udalostiach.
Čo sa týka technickej spolupráce, bol schválený nový trojročný program. Nový program kladie dôraz na potraviny a poľnohospodárstvo, ľudské zdravie a prírodné zdroje, pričom stálou súčasťou programu je aj podpora energetických zdrojov, projekty týkajúce sa jadrovej energie a jej bezpečnosti. Členské štáty dosiahli dohodu o príspevkoch na Fond technickej spolupráce vo výške 85 mil. USD. Generálny riaditeľ poukázal aj na napätie, ktoré vzniká v dôsledku nulového reálneho rastu rozpočtu a úlohami organizácie, čo sa prejavuje napríklad v tom, že program jadrovej bezpečnosti (o.i. zameraný na zabránenie získania jadrových materiálov teroristami) je na 90% financovaný z dobrovoľných príspevkov. Fondy technickej spolupráce ďaleko zaostávajú za naliehavými potrebami rozvojových krajín. Zvýšené finančné požiadavky organizácie na svoju činnosť podporila vo svojej správe aj Komisia význačných osobností (vytvorená na podnet generálneho riaditeľa), ktorá pripravila odporúčania MAAE do budúcnosti (do roku 2020 a po ňom).

V pléne vystúpili vo všeobecnej rozprave so svojimi prejavmi vedúci delegácií zúčastnených členských krajín MAAE. V mene Európskej únie vystúpil zástupca Francúzska. 
Vo svojom vystúpení zdôraznil, že MAAE patrí pre EÚ medzi kľúčové organizácie. Vo vzťahu k Iránu EÚ zdôraznila, že Irán by sa mal vrátiť k uplatňovaniu dodatkového protokolu, umožniť prístup k osobám a dokumentom, ako aj poskytnúť odpovede na všetky otázky   MAAE. Podľa EÚ Irán musí realizovať rezolúcie Rady guvernérov MAAE, ako aj Bezpečnostnej rady OSN, pričom má zastaviť obohacovanie uránu. EÚ rovnako vyzvala KĽDR, aby vyradila svoje jadrové zariadenia overiteľným a nezvratným spôsobom a aby sa vzdala svojho vojenského štiepneho materiálu. Zároveň EÚ vyjadrila znepokojenie nad tým, že Sýria nezodpovedala všetky otázky, ktoré jej položila MAAE. Vyzvala Sýriu, aby zabezpečila akýkoľvek požadovaný prístup a zodpovedala na všetky otvorené otázky. Na druhej strane EÚ vyzdvihla prístup Líbye v oblasti nešírenia jadrových zbraní. Čo sa týka  zárukového systému, EÚ opäť vyzvala k univerzalizácii plnorozsahových zárukových dohôd  a dodatkového protokolu, ktoré tvoria podľa EÚ bezpečnostný štandard. Vo vzťahu k jadrovej energii Európska komisia pripraví Strategickú správu o energii a pripraví revíziu dokumentu ukážkového jadrového programu pre Spoločenstvo, ktorý sa osobitne zameriava na rozvoj jadrovej energetiky. V oblasti jadrovej bezpečnosti EÚ vyzdvihla úlohu, ktorú zohráva Nástroj o spolupráci v jadrovej bezpečnosti (pomoc tretím krajinám), na ktorého aktivity EÚ prispela vo výške 524 mil. EUR. Zároveň EÚ poukázala na potrebu zabezpečenia jadrových zariadení a materiálov v zhode s najprísnejšími bezpečnostnými kritériami. EÚ zároveň podporuje Fond jadrovej bezpečnosti MAAE, kde patrí medzi hlavných prispievateľov. Čo sa týka technickej spolupráce, konštatovala o.i. vytvorenie kontaktu medzi MAAE a komisárom EK pre rozvoj, ktorý by mal viesť k vytvoreniu spoločného programu spolupráce. 

            Vedúca delegácie SR, predsedníčka Úradu jadrového dozoru SR, Marta Žiaková vo svojom vystúpení podporila vystúpenie Francúzska v mene Európskej únie. Vedúca delegácie privítala nových členov MAAE Lesotho, Omán a Papuu-Novú Guineu. Vo svojom vystúpení uviedla, že jadrová energia predstavuje 50% z celkovej produkcie elektriny v SR a zostáva naďalej dôležitým zdrojom energie z dlhodobého hľadiska. Ukončenie prevádzky druhého bloku AE Bohunice V1 koncom tohto roka predstavuje výzvu z hľadiska bezpečnosti zásobovania elektrickou energiou. M. Žiaková podčiarkla, že vláda SR, ako aj energetický sektor venovali zvýšené úsilie na nájdenie vhodnej náhrady vo výrobe elektrickej energie, pričom sa rozhodlo o dostavbe dvoch blokov 3 a 4 v AE Mochovce. Informovala aj o zámere vlády SR postaviť nový blok v J. Bohuniciach, ktorý by mal prispieť k riešeniu rastúcej spotreby elektrickej energie zo strednodobého hľadiska. Čo sa týka záverečnej časti jadrovej energetiky, vedúca delegácie SR oboznámila účastníkov zasadnutia o Stratégii záverečnej časti jadrovej energetiky, ktorú tohto roku prijala vláda SR. M. Žiaková ubezpečila prítomných o tom, že všetky jadrové zariadenia v SR sú bezpečné, spoľahlivé a prevádzkované v rámci platnej legislatívy. Bezpečnosť jadrových zariadení na území SR potvrdilo aj 4. hodnotiace zasadnutie v rámci Dohovoru o jadrovej bezpečnosti, ktoré sa konalo v apríli tohto roku vo Viedni. Informovala tiež, že v súvislosti s bezpečnosťou jadrových zariadení vláda SR pripravuje zákon o bezpečnosti kritickej infraštruktúry. V tejto súvislosti uviedla aj ratifikovanie Dodatku k Dohovoru o fyzickej ochrane jadrových materiálov v októbri minulého roku. V ďalšej časti svojho vystúpenia M. Žiaková vyzdvihla úlohu technickej spolupráce MAAE pri mierovom využívaní jadrovej energie v európskom regióne. Potvrdila pripravenosť SR poskytovať expertov pre potreby MAAE na jednej strane, ako aj ochotu prijímať stážistov vysielaných MAAE na pracoviskách SR na druhej strane. SR si naďalej bude plniť svoje finančné záväzky voči organizácii, či už ide o riadny príspevok alebo o dobrovoľné príspevky na technickú spoluprácu. 

Konferencia prijala celkovo 20 rezolúcií (väššinou konsenzuálne) týkajúcich sa:
-     aplikácie bezpečnostných záruk MAAE na Blízkom východe; (hlasovaním)
-     aplikácie bezpečnostných záruk v KĽDR;
-     riadneho rozpočtu na rok 2009;
-     Fondu technickej spolupráce na rok 2009;
-     pracovného kapitálového fondu na rok 2009;
-     zmeny článku  XIV.A  Štatútu MAAE;
-     posilnenia aktivít agentúry vzťahujúcich sa na vedu, technológiu a jadrové aplikácie;
-    opatrení na posilnenie medzinárodnej spolupráce pri jadrovej a radiačnej bezpečnosti,  ako aj bezpečnosti pri doprave a ukladaní odpadov;
-     opatrení na ochranu pred jadrovým terorizmom;
-  posilnenia efektívnosti a zvýšenie účinnosti zárukového systému (kontroly jadrových materiálov) a aplikácie dodatkového protokolu; (hlasovaním)
-     posilnenia aktivít MAAE v oblasti technickej spolupráce; 
-     aplikácií jadrovej energie;

Návrh rezolúcie skupiny arabských krajín o izraelských jadrových kapacitách nebol v pléne konferencie podporený. 

	Delegácia SR kosponzorovala rezolúcie týkajúce sa posilnenia efektívnosti a zdokonalenia zárukového systému (kontroly jadrových materiálov) a uplatnenia vzorového dodatkového protokolu; uplatňovania bezpečnostných záruk v KĽDR; o jadrovej bezpečnosti a o opatreniach na ochranu proti jadrovému terorizmu; o bezpečnosti pri preprave jadrových materiálov; ako aj o aplikáciách jadrových technológií (v rôznych oblastiach vedy, výskumu a v priemysle).

	Konferencia vzala na vedomie správu externého audítora a Rady guvernérov MAAE o záverečnom účte organizácie za rok 2007 a rozhodla o príspevkovej škále členských štátov do riadneho rozpočtu organizácie. 

Konferencia  zvolila 11 nových členov Rady guvernérov MAAE: Afganistan, Argentína, Burkina Faso, Egypt, Kuba, Malajzia, Nový Zéland, Rumunsko, Španielsko, Turecko, Uruguaj.  
 
Počas konferencie sa uskutočnili pravidelné rokovania delegácií Českej republiky, Maďarska, Slovinska a Slovenska. Boli prediskutované aktuálne otázky týkajúce sa jadrovej bezpečnosti a európskych záležitostí. Konštatovalo sa, že vzájomná výmena informácií a skúseností medzi týmito krajinami prispieva k procesu presadzovania ich názorov na medzinárodných fórach. 
Uskutočnilo sa tiež dvojstranné stretnutie zástupcov delegácie SR a Sekretariátu MAAE, na ktorom sa zhodnotila účasť SR na projektoch technickej spolupráce MAAE. Technická spolupráca bola aj predmetom osobitného zasadnutia delegácií európskeho regiónu a MAAE, na ktorom sa potvrdili návrhy projektov MAAE na ďalšie trojročné obdobie 2009-2011.

	Záver:

Účasť delegácie SR na konferencii bola schválená uznesením vlády SR č. 517 zo dňa 20. augusta 2008. Delegácia SR postupovala v súlade so Smernicou pre postup delegácie Slovenskej republiky na 52. zasadnutí generálnej konferencie MAAE, ktorá bola súčasťou uznesenia vlády č. 517/2007.  Závery  a rezolúcie konferencie budú premietnuté do činnosti Úradu jadrového dozoru SR,  Ministerstva zahraničných vecí SR, Ministerstva hospodárstva SR a ostatných dotknutých rezortov počas realizácie spolupráce s MAAE v nasledujúcom období.